  Виталий Пронин Валентина Марданова ноку ӧз малпалля улонзэ пудо-животъёсын герӟаны. Ма, пичи дыръяз соосын одӥг кыл воксё но ӧз шедьтылы. Кунянзэ гозыяны мынэ, соиз нылашлэсь пегӟе. Скалэз но отӥгес карылӥз. Таиз бускель сюроен огтусъем. Кудӥз милям? Уг тодмаськы. Кыксэс но пастухысь ӵош вайыны выри. Кудӥз дорамы пыриз, соиз ик милям. Ӟазег гинэ но чепылляз монэ, шуэ Валентина Васильевна.Нош туннэ та кышномуртэ гурт удысын тодмасьтэмез ик ӧвӧл, дыр. Алнаш ёросысь «Молодая гвардия» колхозэз со племрепродуктор кариз,  шуыны луоз. Скалъёссэс умоято, голштин выжыысь ошъёсын бызьылытыса. Валтӥсь зоотехниклэсь та удысын ӟеч бергамзэ синйылтӥзы Москваын но. Россиысь Гурт удысъя министерство сое Данъян грамотаен пусйиз. Луиз Удмуртиысь гурт удысысь дано ужась. 2006-тӥ арын нимыз пыртэмын вал Удмуртилэн Данъян пул вылаз. Валентина Васильевна туннэ тырше скал вордонэз умоятон бордын. Москваос азяз ужпум пуктӥзы: хозяйствояды госплемзавод кылдытоно, пе. - Паймисько: кытысь сомында кужым шедьтӥськоды меда?- Оскоды, оло, уд, но еж дыръям мон туж возьдаськись вал, - тодаз вае Валентина Марданова. - Сизьым пинал пӧлысь мон самой востэмез вал. Куноос лыкто ке, ымнырме киосыным ватылӥ. Малпай, лэся: синъёсам учкыны уг пӧрмыто бере, озьыен, асме но уг адӟо. Будэмея воксё но коркась кошкылӥ.Кепыран сямы уката зол люкетылӥз дышетсконын. Таш-таш удмурт Актэмыр гуртын будэменым, лэся, ӟуч сямен ваземе азьын куддыр туж сюлмаськылӥ: кылъёсме интыяз пуктӥсько-а, верамме валалозы-а?Вордэм анай-атае возьдаськонме вормыны юрттысалзы ке, оло, соку ик воштӥськысал. Но кыксы но вазь кулӥзы. Нырысь сопал дуннее кошкиз муми. Синъёссэ весяклы кынемезлэсь азьвыл бубимес индылӥз ик: огнад нылпиосты пыд йылазы ӝутыны секыт луоз, утча аслыд пар. Можгае корка но басьтыны косылӥз, пиналъёсыз, пе, дышетоно, адямие поттоно. Атай ӝутӥськиз ик вал Алнаш палъёсысьтымы кошкыны. Но ӵыжы-выжыосыз пӧлын ӟургетӥсез шедем: атай юртъерез быдтыны ум лэзе, пе. Озьы пиртэш семьямы ёросэ ик кылиз.Огпол атай шуиз: анайдылэн кулэмез дырысен 40 уез вуэ ни. Котыртӥсько ай, пе, оло, кышно сюроз.Кинэ ваёз меда? Милемды ӝоже уз уськытъя-а? Та выллем юанъёс милемлы, пичиослы, маза ӧз сётылэ. Но выль анаен удалтӥз. Сьӧраз ваем одӥг гинэ нылыныз но ваньмылэн кылмы тупаз. Но тыро семьяын кема улыны ӧз кылды. Ар ортчыса, улонысь кошкиз атай. Со азьвыл ик шуэ вал ни: выль кышное тузӥ ке но, анайдылэсь ик юн мӧзмисько, кема уг ӝега, дыр, югыт дунне вылын. Озьы Ольга Андреевна тямыс пиналэн огназ кылиз. Вить аресъем сузэрмес ӵыжы-выжыосмы будэтыны куро вал. Узыресь, но асьсэлэн нылпизы ӧй вал. Татын но выль анаймы чурыт кариськиз: огзэс но нокинлы уг сёты, соос ваньзы - мынам. Мукет сямьяын, оло, зэмен ик, номырлы уз ёрмы, но арлыд люкамезъя юалоз ук: малы монэ гинэ мултэс карид? Соин ик ваньместы ачиз пыд йыламы ӝутӥз. Тау солы. Огмы но урод сюрес вылэ ӧм султэ, быгатэммыя дышетскыны но пӧрмытӥм.- Та ласянь тӥледлы ӧзгес удалты, лэся.- Зэмен ик, Асанысь совхоз-техникумез гинэ йылпумъяй шуыса, сюлэмы туж шуг, - мур лулӟе кышномурт. - Школаын визь люкакум, туж потэ вал Людмила Гавриловна дышетӥсьмы кадь луэме. Мон солы синмаськемын вал. Шорам Вали шуыса гинэ вазиськоз. Котьку чебер дӥсяськоз. Малпалляй: будӥ ке, одно ик со кадь луо. Та мылкыдме улонэ пыӵатон понна ик Елабугаысь институтэ но пыри вал. Отын кыко арня дышетскыса но вуттӥ. Одӥг мурт но удмурт кылзэ уг поттылы. ӟуч кылын вераськыны шугъяськисько. Вылаз ик - юн мӧзмисько гуртэлэсь. Документъёсме кутӥ но бертӥ. Ачим возьдаськыса му пыр виясько вал. Ярано коть, кивалтӥсьёс ӧз гордэктытэ. Монэ Муважи школае 2-тӥ классэз валтыны ыстӥзы. Ужало но, Ижысь пединститутын заочно дышетско но шуыса, малпай вал. Но заочно монэ ӧз кутэ: стажед, пе, пичи на. Та шоры соку сак учкылӥзы уго. Нош отӥяз дышетӥсь луон сярысь малпанме пушкам ик весяклы ватоно луиз.- Сюан шудэмды улон шоры учкондэс чутрак воштӥз шат?- Аслым ачим син уськытӥ, дыр, - серектэ Марданова. - 1970-тӥ аръёсы ик «Молодая гвардия» азьпалан вал. Сюрес вылысен Асангурт пала учкиськомы но, синъёсмы палёмо - тӧдь-тӧдь изваскаен буям конторазы кыдёкысен мальдытъяз. Куспамы серекъяськомы но вал: бай колхозлэн контораез но кыдёкысен адӟиське.Вожъяськыны уг яра, шуо, вылад, пе, вуоз. Озьы ик луиз, лэся. Асангуртэ бызи. 1976-тӥ арысен колхозмес ӝутӥсько ни. Со пӧлысь 24 арзэ тыршисько валтӥсь зоотехник луыса.Нырысь-валысь туж кепырай: эх, тон, дышетӥсь луыны но ӧд пӧрмыты. Табере гурт удысын берганы но возьыт уг поты ни. Тонэ валало, тыныд оско, ужед мынэ ке, котькытын но ымнырдэ возьыны луэ вылэм. Зэм, секытэн луэме бере сюлэм улысьтым пиналылы вазиськи вал: ачим дышетскыны рос-прос ӧй пӧрмыты бере, мон понна но визь люкалод. Лариса нылы али шуэ: малы меда озьы сӥзид? Куинь диплом басьтӥз ни уго. Нырысь дышетӥсь луиз. Собере йылпумъяз Москваысь Вылӥ литературной курсъёсты. Али юристлы дышетскиз. Саша пиелы тани та сӥзёнэ пеляз пырыса вуттымтэгес.Асанысь совхоз-техникуме но дышетскон мылкыдме зӥбломытон понна мынӥ мон. Уж, дор, нылпиос. Эшшо ке урок лэсьтоно. Ярам, чертёжъёс суреданы Лариса юрттылӥз. Сашике изьыны уг вормы вал бере, солы индылӥ: мон лыдӟисько, тон мыным умме усьыны эн сёты. Со шудэ, нош мынам йыры уллань лэзиське но лэзиське. Синъёсме кынемме но уг валаськы. Со дорам лыктэ но сайкатэ. Уйшорозь но монэ чакла вал.Ӵапак нылпиосылы луыса ик техникумез горд дипломен йылпумъяй. Ижысь гурт удысъя институтэ но пыри ни вал. Но нырысетӥ сессие ик мыныны ӧй пӧрмыты - операцие шеди. Больницае выдэме берегес ик Асангуртэ огез дышетӥсе вуиз. Со юаз: кыӵе ужъёсыд, Марданова? Югдурез валэктӥ. Со чабкиськиз: ма карыны ёрмид шат? Нылпиосыд ӝоген коркаысьтыд кошкозы ни. Нош тон визь люкаськод на. Хозяйстводы племенной ӧвӧл, визьмыд тырме, эн дышетскы, пе.- 2005-тӥ арын колхоздэс но племенное поттӥды...- Ижъёс азям курон пуктӥзы уго: со ужен вырод, тон ке ӧд, нокин уз быгаты. Шуисько: мон ужасал, но калык азьын ӧй вераськылысал. Синучкон азе, пе, султы но верано кылъёстэ мадь, озьы возьдаськондэ вормод, астэ калык азьын шонер возьыны, соослэсь кышкатэк улыны дышод, пе. Дэмламзы юрттӥз, ява. Но мон огнам собыдӟа ужпумез ӝутыны ӧй вормысал. Калык монэ валаз, юрттӥз. Ачим уго колхозысь пӧртэм удысын ужай. Парсь но сюдӥ, скал но кыски. Оло, соин но гуртоос кылзӥсько мынэсьтым. Кылем арын кӧс куазь дыръя ог-огмылы уката матынгес луимы кадь.Ма, кивалтӥсьмы юн ӧй луысал ке, кин тодэ, оло, куд-ог ляб хозяйствоос музэн, куашкан калэ вуысалмы ни. Но Михаил Крылов гань-гань кариськыны уг сёты. Соин но, дыр, хозяйствомы республикаын азьмынӥсьёс радын ветлэ выль технологиосты улонэ пыӵатэменыз. Кылсярысь, ми кемалась ни муэз берыкъятэк гыриськомы. Нырысьёсыз радын ужаны ӧдъямы молокопроводъёсын.Туннэ милям 800 йыр кысконо скалмы. 60 кузя ужаськомы. Али москваос куремъя хозяйствоямы кылдытӥськомы госплемзавод. Ми азе пуктэмын ужпум: таза кунян но ошпи вордоно. Пичиысен ик соосты вузаны мед луоз, пе.Басьяськисьёс дорамы ветло. Кылсярысь, паймыса котыръясько башкиръёс: малы, пе, милям уг пӧрмы тӥ сямен ужаны?- Кӧня бен сылэ одӥг йырез?- Ог 80 сюрс манет. Ма, ветылмы милям вуэмын ни, бызьылытэмын. Куинь-ньыль толэзь ортчыса, куняналоз ни. Али тани 30-лэсь ятыр йырзэ куре огез фермер. Со азьвыл но дорамы вазиськылӥз ни. Уг ӝожтӥськы.- Котькуд скаллы нимыныз вазиськиськоды, шуо.- Пудо вордонын валтӥсез курон - яратон. Асьтэос чаклалэ ай: гидэ пырыкуды, скал нырысь ик ма каре? Соку ик син шорады учке: кыӵе ай туннэ мылкыдыз кузёелэн, шуэмез потэ. Скал кыскисьёсылы меӵак верасько: пудолэн тазалыкез адямилэн шуныт кылыз но учкемез бордын. Сюродэс капчи мылкыдын пумитады ке, сиёнзэ но, пыд улаз лёгатэк, кушалоз, йӧлзэ но уз жаля. Гидэ кесяськыса пыриды ке, солэн сиемез потоз на шат? Шуккемдэс возьмалоз но шымырскоз.- Асьтэ дорысьтыды скалдэс маялляськоды гинэ, иське?- Шара вераны возьыт: вандоно луи скалме. Колхозлы вань сюлэмез поныса тыршыку, аслад пудоеныд йырин уг луы ни. Зэм, сюлмо мурт котькытчы вутскысалыз, дыр: фермаын берганы но, семьязэ утялтыны но, гань-гань шутэтскыны но. Мынам но чипы-куреге но, оше но вань. Скал но вордысал, вылды. Но шори пилиськеме ӧз луы. Картэным кыкмы но колхоз пудо котырын бергаськомы. Со - ветылъёсты будэтэ-утялтэ. Нош пудо дорысь уд пегӟы ук. Пастуке потыны дыр матэктэ. Коля шуэ: таяз учыре тон быжоосты чаклалод. Ярам, вазисько. Черод вуэ но, Колялы кияз сюло кутоно луэ. Монэ я администрацие, я министерствое ӧтё. Хозяйствоез валтӥсьлы уд шуы ук: пастухе потӥсько ай.Ярам, со гинэ ке луысал. Скалэз пастухе поттоно. Гурт кузя соосты 7 часын ӵукна бичаса ветло. Нош ми соку ужын ни. Пудомес ураме кельтӥськомы. Ярам, уг пегӟы. Но сое ӝыт пумитан но вань на. Ми - весь ужын. Гидкуазе ӟеч адямиос пыртыса кельто ик. Но сӥзьыл картошка но, пызь но лапас улын. Сюро лушкаськыны дыше.Сюлэм вӧсьме профессор, врач Иван Гришкин буйгатӥз. Тапалъёсы вуылыкуз, юалляськыны кутскиз улэм-вылэммы сярысь. Колхозамы соку 770 йыр скал вал. Со мыным шуиз: Валя, малпаськы ай, тыныд одно ик-а 771-тӥ скал кулэ? Йӧл трос сииськод шат? Картэныд гинэ ӵошеннадылы магазинысь басьтыны уд пӧрмыты-а, мар-а? Дордэ вунэтыса, тыныд али вань сюлмысь хозяйствояды ужано. Пенсие потон дырыд вуэ - тон пинал ӧвӧл ни котькытчы бызьылыса вутскыны. Малпаськи. Зэмен но, шонер ук Гришкин. Но пенсие потӥ ке, скал одно вордо ай.Елена Сараматова.  